**Két év alatt 3000 új MG talált gazdára Magyarországon**

* Már 3000 vásárló szavazott bizalmat az MG márkának Magyarországon
* Az MG Motor Hungary szeptemberben újabb mérföldkőhöz érkezett: két év alatt 3000 autót értékesített a magyar piacon
* A 3000. eladott MG márkájú autó egy pályázatírással foglalkozó vállalat által vásárolt, tisztán elektromos [**MG ZS EV**](https://mgmotor.hu/mg-zs-ev) Comfort Long Range modell

**Budapest, 2024. szeptember 3. – Átadták a 3000. MG márkájú személyautót Magyarországon. Az idén 100 éves, brit eredetű MG márka megújult autókínálatának értékesítése 2022. szeptemberének közepén kezdődött hazánkban** **a Duna Autó cégcsoport égisze alatt. A 3000. gépkocsi ünnepélyes átadásra Budapesten, a Duna Autó MG márkakereskedésében került sor.**

A nagy sportmúlttal rendelkező, ikonikus márkát Magyarországon éppen 2 évvel ezelőtt, 2022. szeptemberében kezdte el forgalmazni a Duna Motors Disztribúció Kft., az MG hazai magánimportőre, a Duna Autó cégcsoport tagja. A kezdetben 22 márkakereskedésből álló hálózat egy évvel később 24 tagúra bővült, országos lefedettséget biztosítva a márkának és az ügyfeleknek. Az MG sikeréhez nagyban hozzájárul, hogy változatos modellkínálatával széles vásárlóréteget szólít meg. A klasszikus ötajtós és kombi karosszériaváltozatok mellett a népszerű SUV-k is megtalálhatók a kínálatban, hajtáslánc tekintetében pedig benzines, hibrid és tisztán elektromos meghajtású autók alkotják a termékpalettát.

A kereskedői hálózat és a modellkínálat bővülésével az elmúlt két évben folyamatosan nőttek az eladási adatok, és ennek következtében pedig az MG láthatósága az utakon. Az MG 9 hónap alatt adta el az első 1000 autót a magyar piacon, majd újabb 8 hónap alatt jutott el 2000. autóátadáshoz. A márka 2024-ben is folytatta a korábbi időszak dinamikus növekedését Magyarországon, és alig 7 hónappal 2000. autóátadás után tulajdonoshoz került a 3000. MG gépkocsi. Ehhez a jelentős értékesítési mérföldkőhöz nagyban hozzájárult az MG ZS modell népszerűsége, hiszen az eladások több mint kétharmadát ez a modell teszi ki. Két év alatt a benzinmotoros és tisztán elektromos változatokat együttvéve összesen 2122 db talált belőle gazdára hazánkban. Népszerűsége vonzó formatervének, magas biztonsági szintjének, megbízható minőségének és versenyképes árképzésének köszönhető.

A háromezredik eladott MG személyautó is egy [**MG ZS EV**](https://mgmotor.hu/mg-zs-ev). A 100%-ban elektromos Pebble Black metálfényezésű, Comfort felszereltségi szintű Long Range SUV kiemelkedő hatékonyságú elektromotorral és 72 kWh akkumulátorcsomaggal került forgalomba hazánkban, amely 440 km-es WLTP szerinti hatótávra képes. Az ötcsillagos Euro NCAP minősítéssel rendelkező modell számos európai díjat nyert, képességeit a hazai szakmai zsűri is elismerte: 2023-ban az Év Zöld Autója Kategóriagyőztesének választották.

A 3000. MG szerencsés tulajdonosa, **Dr. Gyökeres Zoltán, az SG Opus Consulting Kft. ügyvezető igazgatója** az autóvásárlás kapcsán elmondta, hogy: *„Cégünk azért vásárolt egy MG ZS EV elektromos járművet a Duna Autótól, hogy ezzel is megerősítse elkötelezettségét a környezetvédelem és az innováció iránt, hogy ne kelljen kompromisszumot kötni a környezetbarát és a hatékony autózás között. Az MG ZS EV nemcsak a legújabb technológiával van felszerelve, amely hozzájárul az alacsony károsanyag-kibocsátáshoz, hanem a cég munkatársai számára is ideális választás a mindennapi üzleti feladatokhoz. Emellett a jármű családbarát kialakítása révén munkaidő után tökéletesen alkalmas a gyermekek biztonságos és kényelmes szállítására is, amely kulcsfontosságú a számunkra. Az SG Opus Consulting prioritásnak tekinti, hogy olyan fenntartható és innovatív megoldásokba fektessen, amelyek hosszú távon is támogatják a környezet megóvását és munkatársai kényelmét. Az MG ZS EV beszerzése egy újabb lépés a cég zöld jövőképének megvalósítása felé.”*

Az autó kulcsait **Szabó Csaba, az MG magyarországi márkaigazgatója** adta át, aki szerint: „*Az, hogy 2 év alatt 3000 MG talált gazdára Magyarországon azt jelenti a számunkra, hogy a sikeres márkabevezetésnek köszönhetően gyorsan elfogadta a márkát a magyar piac. A bizalomépítéshez nagyban hozzájárult az alapfelszereltség részét képező 7 éves gyártói garancia, ami a* [***7 év háromszoros gondoskodás***](https://mgmotor.hu/tulajdonosok/7-ev-haromszoros-gondoskodas) *szolgáltatáscsomagunk része. Az autóink sikere a kiváló ár-érték arányban rejlik, aminek köszönhetően fel tudtuk venni a versenyt a globális gazdasági bizonytalansággal és a vásárlóerő visszaesésével. Továbbra is az egyik legelérhetőbb árú elektromos autókínálattal rendelkezünk. A kiváló ár-érték arány mellett az is segítette a népszerűséget, hogy autóink készletről vásárolhatók meg. Az MG mindig reagál a fogyasztói igényekre, mer változtatni és mindig fiatalos lendületet sugároz. 2024-ben is folyamatosan bővítjük az elérhető modelleket, hogy mindenki megtalálja a számára megfelelő méretű, teljesítményű és meghajtású autót. Köszönjük vásárlóink bizalmát, sok örömteli pillanatot és balesetmentes közlekedést kívánunk a 3000. MG-vel!”*

A magas minőségű kiszolgáláshoz és az igények teljeskörű kielégítésére a gyártó folyamatosan innovatív fejlesztéseket hajt végre. Idén ősszel 3 új modellel bővül a hazai kínálat. A márka szülőhazájában közkedvelt kisautó, az MG3, teljesen megújulva és fejlett öntöltő hibrid hajtáslánccal kerül bevezetésre elsőként. A két népszerű városi terepjáró – az MG ZS és az MG HS – a vásárlói és kereskedői hálózat visszajelzései alapján a folyamatos termékfejlesztésnek köszönhetően, igazodva a vásárlói igényekhez piacspecifikus preferenciákhoz kialakított felszereltségi szintekkel érkezik.

**Az MG autómárkáról**

Az MG (Morris Garages) Nagy-Britannia egyik első autómárkája, amelyet 1924-ben William Morris alapított, egy évszázados múltra tekint vissza. Márkaidentitása mélyen gyökerezik első modelljében, az MG 14/28 Super Sports autóban, az ikonikus Cecil Kimber által készített remekműben. Az innovációtól áthatva és a jövő iránti elkötelezettségtől hajtva a márka a hangsúlyt a fenntartható és mindenki számára elérhető mobilitás megteremtésére helyezte át.

Jelenlegi értékeiket tükrözi az MG4 Electric, a díjnyertes hatchback, amely hangsúlyozza elhivatottságát az előremutató, technológiailag fejlett és izgalmas elektromos járművek gyártása iránt.

Az MG Motor elkötelezettsége egyszerű, mégis mélyreható: a mobilitás demokratizálása. A benzines, elektromos és hibrid járműveket felvonultató változatos modellkínálatuk sokoldalú ferdehátúkat, funkcionális kombikat és tágas SUV-kat foglal magában, amelyek mindegyike tele van csúcstechnológiával. Minden MG jármű a világszínvonalú tervezésről tanúskodik, melyet a nagyvonalú, 7 év/150 000 kilométeres futásteljesítményig terjedő gyártói garancia is megerősít. Ez hazánkban a 7 év háromszoros gondoskodás szolgáltatáscsomag része, mely a gyári garancia mellett 7 év országúti segélyszolgálatot és az autó 7 fő rendszerének ingyenes állapotfelmérését tartalmazza.

**A Duna Autó Cégcsoportról**

Az idén 35 éves Duna Autó Cégcsoport jelenleg a legszélesebb értékesítési és márkaszerviz portfólióval rendelkező márkakereskedő a közép-kelet-európai régióban. Ennek köszönhetően az egyik legnagyobb aktív ügyfélbázissal és ismertséggel bír a hazai szereplők között. Folyamatosan bővülő kínálatában jelenleg 27 márkát képvisel. Az új gépjármű értékesítés mellett, egyedi szerviz szolgáltatásokkal, gépjárműalkatrész kis- és nagykereskedelemmel szolgálja ki ügyfeleit. Szervizeiben évente több mint 50 ezer javítást végeznek. A cégcsoport munkatársainak létszáma több mint 350 fő, konszolidált árbevétele meghaladja a 45 milliárd forintot. A regionális szinten is egyedülálló márkapalettába a következők tartoznak: Abarth, Alfa Romeo, BYD, Citroën, Cupra, Dacia, DFSK, Fiat, Fiat Professional, Honda, Hyundai, Kia, Lada, Lancia, MG, Mitsubishi, Nissan, Peugeot, Renault, Seat, SERES, Škoda, Subaru, Suzuki, Volvo, Volkswagen, Volkswagen haszongépjármű. Az óbudai központú vállalat Zay utcai telephelyén minden autózáshoz köthető kiegészítő szolgáltatás, használtautó-kereskedés, márkafüggetlen karosszériajavító központ és Magyarországon egyedülállóan, Tesla által hitelesített karosszériaműhely is megtalálható, melyben közvetlenül a gyártó által képzett és minősített szakemberek végzik a speciális munkálatokat. A Duna Autó Cégcsoport budapesti telephelyén működteti azon tevékenységeit, melyek a vásárlók legmagasabb minőségű közvetlen kiszolgálásához szükségesek, 2024-től pedig Budakalászon megnyitja kapuit az e-mobility centrum, amely egy zöldmezős-, ötmilliárd forintos beruházás keretein belül valósul meg. A 9 hektáros területen a cégcsoport a legmodernebb igényeknek megfelelő elektromos autó kompetencia és logisztikai központját hozza létre. A cégcsoport része a Duna Motors Disztribúció Kft., mely a brit eredetű ikonikus autómárka, az MG hazai importőri tevékenységét végzi. Országos lefedettséget biztosító, 24 tagú márkakereskedői hálózattal sikeresen látja el az újjászületett MG magyarországi képviseletét 2022-től. A Duna Autó Cégcsoport megalakulása óta elkötelezett a fenntartható fejlődés és állandó megújulás mellett, legújabb üzletágával pedig belépett az energetikai piacra, többek között olyan partnerekkel az oldalán, mint a kínai SUNNIC vagy Electrly. A Duna Watt energetikai leányvállalat a modern energiahatékonyság és megújuló energiaforrások legfrissebb innovációit vonultatja fel magán és üzleti célokra egyaránt.